Nog ’n moord ruk UpingtonUpington (Wikimedia) Die liggaam van ’n bejaarde vrou is Maandagmiddag in haar huis in Upington in die Noord-Kaap gevind. Kapt. Sergio Kock, woordvoerder van die polisie, sê ’n familielid van dié 80-jarige vrou het omstreeks 13:00 op haar liggaam in haar huis in Gemsboklaan in Middelpos afgekom. Sy het wonde aan haar gesig en nek gehad. Die polisie ondersoek ’n saak van moord, het Kock bevestig. ’n Soektog na die moordenaar(s) is van stapel gestuur. Inwoners van Upington is opnuut geskok oor die jongste moord, skaars vier maande nadat die sakevrou Judith Redelinghuys (71) in haar huis vermoor is. Redelinghuys se liggaam is op 30 Junie vanjaar in die swembad in haar huis in ’n woonkompleks langs die rivier op die dorp aangetref. Haar hande was agter haar rug vasgemaak. ’n Deurbraak is gemaak nadat ’n man van die Louisvaleweg- informele nedersetting, digby Upington, op 4 November in hegtenis geneem is in verband met Redelinghuys se moord. Enigiemand met inligting oor die jongste moord word versoek om AO Steven Roos by 082 693 7130 te bel.